Μελέτη της ποιότητας ζωής στα παιδιά με ρινικούς πολύποδες που αντιμετωπίζονται με ενδοσκοπική χειρουργική
Authors: Φέττα Μελπομένη 
Published: September 2021

Η χρόνια ρινοκολπίτιδα είναι μια κοινή νόσος στον γενικό πληθυσμό και παρουσιάζεται σαν μια πολυπαραγοντική νόσος με ή χωρίς ρινικούς πολύποδες. Η χρόνια ρινοκολπίτιδα στα παιδιά ορίζεται από την παρουσία δύο ή παραπάνω συμπτωμάτων, ένα από τα οποία πρέπει να είναι είτε η ρινική συμφόρηση/απόφραξη/παρεμπόδιση ή ρινική καταρροή (πρόσθια/οπίσθια) με ή χωρίς πόνο στο πρόσωπο/αίσθημα πίεσης, ή βήχα για τουλάχιστον 12 εβδομάδες. Οι ρινικοί πολύποδες στα παιδιά σχετίζονται με την παρουσία χρόνιας ρινοκολπίτιδας, αλλεργικής ρινίτιδας και άσθματος. Άλλος σημαντικός αιτιολογικός παράγοντας είναι η κυστική ίνωση. Όταν ένα παιδί μικρότερο από 12 ετών παρουσιάζει ρινικούς πολύποδες, θα πρέπει να διερευνάται για κυστική ίνωση.Η θεραπεία των ρινικών πολυπόδων είναι συντηρητική και χειρουργική. Τοπικά ή συστηματικά αποσυμφορητικά μειώνουν το οίδημα του ρινικού βλεννογόνου, προκαλώντας έτσι ανακούφιση. Ενδορρινικά ή συστηματικά κορτικοστεροειδή επίσης βελτιώνουν την κλινική εικόνα σημαντικά, αν και έχει παρατηρηθεί υποτροπή μετά την διακοπή τους. Η χειρουργική προσέγγιση συνιστάται όταν παρατηρείται πλήρης απόφραξη σε παιδιά με κυστική ίνωση λόγω μαζικής πολυποδίασης, σε κογχικό απόστημα, ενδοκράνιες επιπλοκές, χοανοπολύποδες, βλεννοκήλη/βλεννοπυοκήλη και σε μυκητιασική ρινοκολπίτιδα.Σκοπός της διατριβής είναι η μελέτη της βελτίωσης της ποιότητας της ζωής των παιδιών που έχουν υποβληθεί σε λειτουργική ενδοσκοπική χειρουργική των παραρρινίων (FESS) για αφαίρεση ρινικών πολυπόδων, χρησιμοποιώντας το ερωτηματολόγιο Glasgow Children’s Benefit Inventory. Το ερωτηματολόγιο αυτό έχει προσαρμοστεί από το αντίστοιχο για ενήλικες (Glasgow Benefit Inventory GBI). Σχετίζεται αποκλειστικά με την μετεγχειρητική πορεία των παιδιών και δόθηκε για να συμπληρωθεί 6 μήνες μετά το χειρουργείο.94Στην μελέτη πήραν μέρος 39 ασθενείς, όλοι παιδιά με μέσο όρο ηλικίας 11,2 έτη. Τα αγόρια ήταν σε ποσοστό 51,3%, ενώ τα κορίτσια 48,7%. Στο σύνολο των ασθενών (n=39), 4 παιδιά έπασχαν συγχρόνως από κυστική ίνωση (10,3%), ενώ 12 (30,7%) υποτροπίασαν και υποβλήθηκαν ξανά σε χειρουργική επέμβαση. Από τους 12 ασθενείς που υποτροπίασαν, οι 3 ήταν με κυστική ίνωση (25%), ενώ στο σύνολο των ασθενών με κυστική ίνωση (n=4) αυτοί που υποτροπίασαν ήταν 75%. Όλοι οι ασθενείς συνολικά παρουσίασαν βελτίωση της ποιότητας της ζωής τους γενικά, και σε κάθε επιμέρους ομάδα στην οποία είχε χωριστεί το ερωτηματολόγιο, αν και ο μικρός αριθμός των παιδιών στις υπο-ομάδες και ιδιαίτερα της ινοκυστικής νόσου, αποδυναμώνει την στατιστική ανάλυση. Συγκριτικά τα παιδιά με κυστική ίνωση και τα παιδιά χωρίς δεν είχαν στατιστικά σημαντικά αποτελέσματα, παρά μόνο όσον αφορά τη σωματική δραστηριότητα. Τα παιδιά χωρίς κυστική ίνωση επωφελούνται περισσότερο όσον αφορά στη σωματική δραστηριότητα και τη δυνατότητα άσκησης σε σύγκριση με τα παιδιά με κυστική ίνωση. Επίσης τα παιδιά που υποτροπίασαν συγκριτικά με εκείνα που δεν υποτροπίασαν, δεν είχαν στατιστικά σημαντικά αποτελέσματα.Συμπερασματικά η λειτουργική ενδοσκοπική χειρουργική των παραρρινίων (FESS) προσφέρει εξαίρεση των πολυπόδων και διάνοιξη των φυσιολογικών πόρων και στομίων για τον επαρκή αερισμό και παροχέτευση των παραρρινίων κόλπων και αποτελεί ενδεδειγμένη θεραπεία στη χρόνια ρινοκολπίτιδα που δεν ανταποκρίνεται στην φαρμακευτική αγωγή.